
POZOR NA PODVODNÉ TELEFONÁTY. PODVODNÍCI NEPOĽAVUJÚ

Opätovne upozorňujeme seniorov na podvodníkov, ktorí sa telefonicky vydávajú za zástupcov rôznych spoločností alebo finančných inštitúcií. Ich cieľom je získať prístup k Vášmu bankovému účtu a pripraviť Vás o celoživotné úspory.
Naposledy, včera, sme prijali oznámenie od seniorky, ktorú kontaktovala žena s ukrajinským prízvukom. Tvrdila jej, že na účte neznámej spoločnosti evidujú približne 15 000,-€, ktoré jej chcú vyplatiť. Počas telefonátu seniorku presvedčila, aby si podľa jej pokynov nainštalovala aplikáciu do mobilného telefónu a následne poskytla aj PIN kód k bankovej aplikácii. Krátko nato zistila, že banková aplikácia z telefónu zmizla. V banke jej následne oznámili, že z jej účtu bolo na cudzí účet prevedených 10 813,-€.

CHRÁŇTE SA!

· Neverte telefonátom o údajne nájdených peniazoch, investíciách alebo výhodných výplatách finančných prostriedkov.
· Nikdy si neinštalujte aplikácie do telefónu na pokyn neznámej osoby.
· Nikomu neoznamujte PIN kódy, prihlasovacie údaje ani autorizačné kódy do internetbankingu.
· Ak máte akékoľvek pochybnosti, telefonát ukončite a poraďte sa s blízkymi alebo priamo kontaktujte svoju banku.
· Ak máte podozrenie, že ste sa stali obeťou podvodu, okamžite kontaktujte svoju banku a políciu na čísle 158.

Takéto prípady sa opakovane vyskytujú a podvodníci to skúšajú skoro každý deň.

Buďte obozretní a upozornite na tieto praktiky aj svojich príbuzných a známych.

